Predkladacia správa 

	Ministerstvo školstva predkladá na rokovanie vlády SR Návrh na uzavretie „Dohody medzi vládou Slovenskej republiky a Kabinetom ministrov Ukrajiny o vedecko-technickej spolupráci“. Ide o medzinárodnú zmluvu vládnej povahy.
	
	V rámci priorít medzinárodnej vedecko-technickej spolupráce sa pri iniciovaní rozhovorov a prípravách medzinárodných zmluvných dokumentov v oblasti vedy a techniky vždy opierame o priority zahraničnej politiky SR a o úlohy MŠ SR. Preto sa o.i. sústreďujeme na dohody so susednými krajinami.  

	Už v roku 1995 sa začali rozvíjať prvé kontakty s cieľom uzatvoriť osobitnú medzivládnu Dohodu o vedecko-technickej spolupráci. Následne sa na Ministerstve školstva SR  -  Sekcia vedy a techniky (SVaT) – Odbor medzinárodnej vedecko-technickej spolupráce (OMVTS)  uskutočnila návšteva zástupcov Veľvyslanectva Ukrajiny v SR pod vedením p. Vasilija Sitara, 1. tajomníka ZÚ, s ktorými sme sa v zásade zhodli v našom úsilí. Ukrajinskej strane bol predložený predbežný návrh textu Dohody o VTS. Na niekoľko rokov sa však tieto rokovania prerušili, boli zatienené inými prioritnými úlohami, ukrajinská strana sa k týmto rozhovorom nehlásila a už ani nebolo možné ďalšie rozširovanie zmluvnej základne bez prísľubu dostatku finančných prostriedkov.

Po dlhšej dobe nás oslovilo MZV SR s tým, že na úrovni zástupcov ministerstiev zahraničných vecí SR a Ukrajiny sa všeobecne rokovalo o vzájomnej spolupráci, kde sa do povedomia dostala aj vedecko-technická spolupráca. Na základe vyžiadania sme poslali v roku 1999 na MZV nový návrh „Dohody medzi vládou SR a vládou Ukrajiny o spolupráci v oblasti vedy a techniky“ na posúdenie. V r. 2000-2001 prebehlo viacero rokovaní s Veľvyslanectvom Ukrajiny, návrh dohody bol modifikovaný.

V januári 2002 obdržal OMVTS zásadné stanovisko ukrajinskej strany k navrhovanému zneniu Dohody medzi vládou SR a Kabinetom ministrov Ukrajiny o vedecko-technickej spolupráci. Následnou komunikáciou sme pripravili spoločné znenie návrhu tejto Dohody, ktoré predkladáme po medzirezortnom pripomienkovom konaní na rokovanie vlády SR.

Vykonávanie Dohody si bude vyžadovať každoročne čiastku 2 mil. SKK na podporu slovenských subjektov – realizátorov spoločných slovensko-ukrajinských výskumných úloh z kapitoly MŠ SR, rozpočtovaných na program „Koordinácia prierezových aktivít a zabezpečovanie realizácie štátnej vednej a technickej politiky“, ktorého súčasťou je program „Rozvoj medzinárodnej vedecko-technickej spolupráce“. Predkladaný návrh Dohody vytvára žiaduci legislatívny rámec pre potrebný rozsah spolupráce v tejto oblasti na prierezovej úrovni.

K predkladanému materiálu sa nevyhotovuje doložka finančných, ekonomických, environmentálnych vplyvov a vplyvov na zamestnanosť.